Hannu Häiväläinen oli päättänyt kärvistellä yksin loppuelämänsä, kunnes tapasi Tonin. Pari julkisti suhteensa runsas vuosi sitten. Sen jälkeen kaikki on mennyt hyvin. Myös kutsumustyö karjanhoitajana jatkuu entiseen malliin. Kylillä kukaan ei huutele perään.

Hannu Häiväläinen, 38, hörppää kahvia mukista, jonka kyljessä kirmaa sininen lehmä. Taustalla hurisee jääkaappi, joka on vuorattu lehmäaiheisilla magneeteilla. Pöytään on katettu sen seitsemän sortin kääretorttua, mustikkapiirakkaa ja suolaista palaa.

Sukulaiset ja ystävät olivat varmoja, että Hannu ryhtyy isona kondiittoriksi. Toisin kävi, sillä Hannu on jo kaksivuotiaasta tiennyt opiskelevansa karjanhoitajaksi. Lapsuus vierähti hoitaessa tädin lehmiä ja ammatista muodostui kutsumus.

Hannu on harvinainen tapaus siinä mielessä, että hän aidosti rakastaa työtään. Toinen harvinainen piirre on se, että Hannu on homo ja koko kylä tietää sen.

Oikeasti homous ei ole niin harvinaista kuin moni kuvittelee, sillä arviolta joka kymmenes ihminen on viehtynyt samaan sukupuoleen. Paljon harvinaisempaa on olla karjakko tai ylipäätään työtään intohimoisesti rakastava ihminen.

Hannu asteli kaapista ulos runsas vuosi sitten. Kimmokkeena toimi tuore parisuhde ja halu jakaa onni läheisten kanssa. Parhaalta väylältä siihen tuntui sosiaalinen media

Klik: ”Hannu on parisuhteessa henkilön Toni kanssa”, lävähti Facebookin uutisvirtaan.

Jännittyneenä pari jäi odottamaan kauhistuneita kommentteja, mutta laariin satelikin vain onnitteluja. Moni oli helpottunut, että Hannu vihdoin myönsi asian.

”Olihan moni jo arvannutkin.”

Sisko lupasi pohjustaa uutista äidille, joka suhtautui asiaan lopulta hyvin. Hannu sai hänet vakuuttuneeksi, ettei muiden mielipiteillä ole väliä.

Työnantaja ei ollut tiedosta moksiskaan, eikä kylillä kukaan toljota, että ”tuolla se homo nyt menee”.

Ennen ulostuloaan Hannu testasi ajatusta ystävällään: ”Mitäs sanoisit, jos kertoisin, että seurustelen miehen kanssa?”

Vastaus kuului: ”Aha. Nyt eletään hei 2014-lukua.”

Ammattikouluiässä Hannu yritti seurustella tyttöjen kanssa, kunnes päätti pysytellä yksin.

”Olin jo päättänyt, että voin olla yksin loppuelämäni. Olin sinkkuna siihen asti, kun tapasin Tonin vuonna 2013.”

Sosiaalinen media on vähemmistöille kultaakin kalliimpi kanava etsiä vertaistukea ja tutustua ihmisiin. Hannukin löysi Toninsa somesta. Onneksi mielitietylle löytyi kokin töitä lähistöltä, joten pari pääsi muuttamaan yhteen.

Vaikka kaikki on sujunut hyvin, törmää miespari vähän väliä olettamuksiin ja loukkaaviin vitseihin. Vastikään kirurgi alkoi puhua ”ruotsalaisen miehen sormesta” käsileikkaukseen jonottavalle Hannulle. Ilmeisesti hän tarkoitti, että, jos kättä ei leikata, voi pikkurilli jäykistyä.

Toiminnanjohtaja Mikko Väisänen Pirkanmaan Setasta on saapunut kahvittelemaan Hannun luokse. Hän työskentelee Sinuiksi-hankkeessa, joka auttaa ihmisiä käsittelemään seksuaali- ja sukupuoli-identiteettiään.

Tyypillisiä yhteydenoton syitä: ulostulo kaapista, suuntautumisen määrittely, sukupuolen moninaisuus, sosiaaliset paineet, syrjintä, yksinäisyys.

Tukipalvelu pyrkii löytämään kaappiin juuttuneita nimenomaan maaseudulta, missä ulostulo saattaa olla vaikeampaa kuin kaupungissa. Piirit ovat pienet ja ulostulo arveluttaa.

Väisäsen mielestä on tärkeää, etteivät ihmiset joudu lähtemään seksuaalipakolaisiksi suurkaupunkeihin, vaan voivat elää missä haluavat.

Kahden isännän tai emännän tilan ei näinä päivinä pitäisi olla mikään ihmetyksen kohde. Silti sateenkaaren taakse mahtuu paljon pahoinvointia. On päihdeongelmia ja itsetuhoisia ajatuksia.

Monesti tilanne rauhoittuu vasta, kun pääsee sinuiksi itsensä kanssa.

Sinuiksi-hankkeen puhelinpäivystys toimii maanantaisin ja torstaisin klo 19–21 numerossa 044 3002 355. Yhteyttä voi ottaa myös verkkosivujen kautta www.sinuiksi.fi.